# Die Schedelsche Weltchronik (deutsch):120

| 119 <<<Vorheriges Blatt | Die Schedelsche Weltchronik Blatt CXX | Nächstes Blatt>>> 121 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXIX verso:

Die sechsten verfolgung nach Nerone hat Maximinus der kaiser weder die christen bewegt. vn sunderlich wider die clericken vnd briestere. vnnd nach dem er menigclichen mit to$^e$dtung verfolget so wardt er auch im dritten iar seins kaiserthumbs von Pupieno zu Aquileia misambt seinen su$^e$nen erslagen. vnd also seiner verfolgung mitsambt seinem leben ein entschafft gemacht.
Poncion der hailigst martrer hat die kaiser Philippos (als die geschihtbeschreiber sagen) zum glawben christi bekert. Er was eins ro$^e$mischen rathern sun. sein vater hieß marcus sein muter Julia. die gieng schwanger in den tempel des iupiters. darinn der briester opfferende sein klaidung zerrisse vnd mit erschro$^e$ckenlicher stymm sprach. Diss weib tregt in irem leib den der disen tempel von grundauff vmbkeren wirdt. darumb keret sie trawrig wider zu haws vnd beschweret irnn leib dz dz kind in ir vergeen solt. doch gepare sie dz kind an alle mackel. vnd als sie sich vnderstu$^o$nd das kind zeerto$^e$dten do sprach der vater. laß es leben wil Jupiter so wirdt er sichselbs an seinem feind rechen. do er nw hohgelert wardt vnd die christen den sant Poncianus vor was ho$^e$ret singen. vnßer got im himel hat alle ding gethan die er wolt Abgo$^e$t der haiden sind silber vnd gold etc. Do hat er die abgo$^e$ter verlassen. vnnd mit seinem vater von Ponciano den tawff empfangen. vnd nach absterben seins vaters vnd Ponciani. dem babst Fabiano alle sein habe vnnd gu$^e$ter gegeben. den armen außzeteylen. Nw was er mit den zwayen Philippen den kaisern gefreu$^e$ndt. vnd ietzo das tawsentst iar der statt Rom. do zaiget er ine das der war vnd groß got imm himel zeeren wer vnd vrsachet sie damit. das sie von Fabiano de tawff empfiengen vnd den tempel zerprachen. von dem nachfolgenden kaisern hat er nach erduldung mancherlay peynigung. doch von den wu$^e$etenden bern vnd vomm fewr imm sannd vnuersert bleibende. zu letst mit enthawbtung die marter volbracht.
Hienach volgen die martrer die durch mcanherlay verfolgung gelidden haben. vnd darnach die namen der beru$^e$mbtern
| Leontius martrer Flocellus ein kind Felicissimus martrer Romanus martrer Babundus martrer Cixilla iunckfraw ein tochter Decij vnnd martrerin Abacuck martrer Anderius ein iunger Policarpi Siminus martrer Nouatus mit.xx. Victor ritter vnnd Terrena sein weib Concordius ein subdiacon Valerius martrer Gayus martrer Philippus voyt zu Alexandria Triphonia Cesarius Simphorianus Castorius Columba Geminianus Philomon Januarius Festus Desiderius Sabinus Basilius mit siben andern Adrianus Simplicianus Die siben schlaffer | Patroclus Simphorianus xlviij. martrer Leonilla Priscus iijc.xlij.martrer Quirinus Theodorus basilides Maurus Victorinus Victor martrer Nicoferus Claudianus Alexander Carpoferus Crisandus Gedeon Daria Marcellianus Marcus (sein weib Nicostratus vnnd zoe Tranquillus Cromacius Crescencia Theodora Albinus Felicianus Primus Faustinus Beatrix |
Zu zeiten Decij des kaisers (als er nach mancherlay verfolgung der christen gein Ephesum komen wz) ließ er mitten in der statt einen tempel pawen vnd bedranget aller menigclichen bey der peen des tods den abgo$^e$ttern zeopffern. do fiel so ein große forcht der pein in aller menigclichen. dz der sun des vaters. vnd ein freu$^e$ndt des andern verlawgnet. In diser statt warn siben edeln die ersten vnd fu$^e$rnemsten imm pallast. nemlich Maximinus Marcus Martinianus Dionisius Seraphion Johannes vnd Constantinus. die verachteten die abgo$^e$tter vnd verbargen sich fastende vnd bettende in irmm haws. Nw warden sie gegen Decio verraten do gaben sie ire vaterlich erbe den armen vnd giengen in den berg Celion in maynung sich daselbst bis zu ende der verfolgung zeuerbergen. auß den wartet er einer der andern vnd ero$^e$ffnet inen dem grimen decij vnd bracht ine prot zu. mit derselben speis warden sie gesterckt redten in wainen einander zu. also dz sie (als ggot wolt) entscliessen. do hieß decius das loch des hols verschopffen das sie hungers vnd dursts sterben solten. die warden darnach zu den zeiten Theodosij nochmals lebende gefunden als ettwen hernachfolgt.

## CXX recto:

Die sibend verfolgung der christen nach Nerone ist an vil menschen an mancherlay enden beschehen durch Decium den kaiser. der dem kaiser Philippo (als er von Verona oder Bern auß dem krieg wider anhayms zohe) in gestalt ine zeeren entgegen kome vnd ine listigclich erto$^e$dtet. vnd also das kaiserthumb an sich bracht. vnd gein Rom zohe das er gesehen wu$^e$rd das er auß lieb der go$^e$tter seinen herrn (darumb das er ein cristen man was) erto$^e$dt het. vnd er beweget ein herte verfolgung wider die cristen vil verto$^e$dtende. vnd sunderlich darundter den sun des vorgenanten kaiser Philippi mancherlay marter haben vnder decio gelidden wie hernachuolgt.
Abdon vnd Senen ro$^e$mische vndergesatzte koniglein. gar hohberu$^e$mbte mann auß Lorduba der statt persier land pirtig sind in disen aufru$^e$rungen nach vil beku$^e$mernus des kerckers mit ketten gepunden gein Rom gefu$^e$ert vnd daselbst mit mancherlay geschlecht der pein lanng gequelet worden. dann als der kaiser Decius Babiloniam vnnd andere land vberwunden het do fu$^e$eret er die cristen menschen von mancherlay o$^e$rtern in die benanten statt Corduban vnd to$^e$dtet sie mit mancherlay marter. derselben leichnam begru$^o$ben Abdon vnd Senen die cristenlichsten menner. Zu lest haben sie mit dem schwert die marter vollbracht. am. xxx. tag des monats iulij
Agatha ein siculianische iunckfrau von gepurt edel vnd hoh beru$^e$mbt ist diser zeit in Cathania der statt des lands Sicilie vmb Christus willen mit marter gekro$^e$net worden. dann als Quincianus der verweser daselbst das geru$^o$chde vnd lob its adels scho$^e$ne vnd reichthu$^e$mer ho$^e$ret vnd das sie ein diern cristi wer do hat er nach ir gegriffen vnd sie Affridosie der scho$^e$disten frawen vberantwurt. die het siben zu der schno$^e$digkeyt ergeben to$^e$chter die vermaneten Agatham mit raten vnd bedroungen. xxx. tag das sie dem verweser seins willens werden solt. vnd als sie nw zu letst den abgo$^e$ttern nit opffern wolt do wardt sie nach vil schlegen vnnd kerckern nach abschneydung irer pru$^e$st vnnd nach vmbweltzung auff glu$^e$ende koln auß verurtailung Quinciani im kercker geto$^e$dt vnd mit der martrer kron am fu$^e$ften tag des monats februarij begabt. vnd ir leichnam von den glawbigen mit wolriechenden krewtern gesalbet begraben. dabey leget ein engel ein tafel dar an stu$^o$nd gegraben. Ein heiligs willigs gemu$^e$et. got die ere. vnd entledigung dem vaterland.
Appolonia die heiligst gedechtnus wirdigst Alexandrisch iunckfraw langs alters hat in diser zeit von des cristenlichen namens wegen die bitterste marter erlidden. dann als sie den abgo$^e$tern nit opffern wolt da haben sie ir erstlich alle ir zene außgeschlagen vnd mit viel schlegen gepeinigt. Zu letst als sie ir droeten sie wo$^e$lten sie lebendig prennen wo sie mit ine got nit lestern wo$^e$lt. Aber da sie das fewer sahe do riße sie sich von den henden der vngu$^e$tigen vnd sprang selbs in das berayt fewer. also dz die handler der grawsamkeit erschracken das ein weib wardt gefunden schneller zum tod dann ein verfolger zu den pein. vnd verdient also die kron der martrer amm newden tag des monats februarij. vnnd wardt ir heiliger leichnam darnach in welschland gebracht. vnnd wirdt zu Derdona in der stat Lombardie in der thumbkirchen enthalten
Serapion auß Alexandria pirtig ein fast heiliger man ward in demselben iar zu Alexandria vonn verfolgern gefangen mit grawsamen peinen gequelet also fast dz sich alle seins leibs glidfu$^e$ge vor entlo$^e$seten. aber er wardt noch lebendige von des teu$^e$fels knechten von dem ho$^e$hsten seins hawß vber abgestu$^e$rtzt vnd also ein cristenlicher martrer gemacht. Sein tag wird amm. xiiij. tag nouembris begangen. Justinus der briester hat auch mit victoria vmb christus willen die marter hobestendigclich erduldet.
Meniacus ein Etrurischer hohachtper man hat zu Florentz in Ethrurier land am. xxv. tag octobris die marter erlidden. des heiligthumb von den burgern daselbst in grosser ere gehalten wirdt. Parentinus vnnd Laurentinus deselben lands sind in der stat Arecio mitsambt Nicostrata den diacon. vnd vil andre in diser aufru$^o$r vmb cristo gemartert
Victoria die edel iunckfraw einen haiden vermehelt worden. diesich weder beschlaffen lassen noch den abgo$^e$ttern opffern wolt ist zu rom vnder der Decianischen verfolgung nach vil wunderzaichen vnd heiliger werck. als sie den hernn vil iunckfrawen zubracht het auß bitte irs gesponsen mit dem schwert gericht worden. Sunst sind auch vil andere mit der marter bekro$^e$net die in diser wu$^e$ettenden verfolgung sich in den wu$^e$estungen vnd bergen verborgen haben. vnd von hunger durst. kelte. sichthumm. mo$^e$rdern vnd wilden thiern in mancherlay gegenten der welt verzert worden sind.